OpenLLM-France/wikimedia huggingface dataset:
# Zenbaki lehenen bahea paraboliko

Eratostenesen baheaz gain, badira beste metodo batzuk emandako zenbaki jakin bat baino txikiagoak diren zenbakiak lehenak ala konposatuak diren erabakitzeko. Yuri Matiyasevich eta Boris Stechkin matematikari errusiarrek metodo geometriko-bisual bitxia proposatu zuten, bahea paraboliko izenarekin ezaguna dena. Metodo honek honela funtzionatzen du:

## Egiaztapena

Izan bitez n, m zenbaki arruntak 1 baino handiagoak, $(-n,n^{2})$ eta $(-m,m^{2})$ puntuetatik igarotzen den zuzenaren malda: ${\frac {m^{2}-n^{2}}{m+n}}={\frac {(m+n)(m-n)}{m+n}}=m-n$ eta puntu-malda ekuazioa erabiliz: $y={\frac {\Delta y}{\Delta x}}(x-x_{0})+y_{0}\Longrightarrow y=(m-n)(x+n)+n^{2}$
Zuzenaren eta OY ardatzaren arteko ebaki puntua m eta n-ren menpe:
$y=(m-n)(0+n)+n^{2}=mn-n^{2}+n^{2}=m\cdot n$ non $m,n=\{2,3,4,5,6...\}$
Hau da, zuzenek OY ardatza ebakitzen dute konposatuak diren zenbakietan:
$\{2\cdot 2=4,2\cdot 3=6,2\cdot 4=8,...,3\cdot 3=9,3\cdot 4=12,...,4\cdot 4=16,4\cdot 5=20...\}$
Lehenak diren zenbakiak ez dira zeharkatuak izan: $\{2,3,5,7,11,13,17,19,23...\}$
OY ardatzeko zenbaki konposatuei erreparatuz honako ezaugarri hauek nabarmendu daitezke:
* $N=nn=n^{2}$ zenbakia karratu perfektua bada, malda nulua duen zuzen bakarra igaroko da bertatik, $(-n,n^{2})$ eta $(n,n^{2})$ puntuak elkartzen dituena.
* $N\neq n^{2}$zenbakia ez bada karratu perfektua, zenbakiaren zatitzaile propioak elkartuta daude binaka $(-n,n^{2})$ eta $(m,m^{2})$ puntuen bidez, non $n\cdot m=N$ den. Ondorioz, zenbaki konposatu batetik igarotzen diren zuzenen kopurua, zatitzaile propioen kopurua da.
* Edozein $m\geq 2$ lotuta dago ordenatuen ardatzeko bere multiplo guztiekin, bere buruarekin izan ezik.
# Zenbaki lagun

Matematikan, zenbaki laguna, beste zenbaki arrunt batekiko, zenbaki arrunta da, haren zatitzaile propioen batura dena, eta, betiere, baldin eta beste zenbakia ere honen zatitzaile propioen batura bada. Hartara, zenbaki lagunak pareka gertatzen dira. Bestela esanda, a eta b bi zenbaki lagunak dira, a b-ren zatitzaile propioen batura bada, eta b a-ren zatitzaile propioen batura bada.
Adibidez, 220 eta 284 zenbaki lagunak dira:
* 220 zenbakiaren zatitzaile propioak 1, 2, 4, 5, 10, 11, 20, 22, 44, 55 eta 110 dira eta horien batura 284 da;
* 284 zenbakiaren zatitzaile propioak 1, 2, 4 71 eta 142 dira eta horien batura 220 da.
(unitatea zatitzaile propioa da, baina ez zenbaki bera).
Bere buruaren zenbaki laguna den zenbakiari zenbaki perfektua esaten zaio.

## Kanpo estekak

* Zenbaki lagunen taula, 20 milioitaraino.
* Datuak: Q117927

## Ikus, gainera

* Zenbaki oparoa
* Zenbaki defektiboa
* Zenbaki perfektua
# Zenbaki lehen sexy

Zenbaki lehen sexyak euren artean 6ko aldea duten bi zenbaki lehen dira. Adibidez, 5 eta 11 biak dira zenbaki lehen sexyak, $11-5=6$ delako. Izena latinez sei esateko erabiltzen den hitzarekin sortutako hitz-joko bat da (sex).
$p+2$ edo $p+4$ ($p$ zenbaki lehen baxuena izanik) lehena bada ere, orduan zenbaki lehen sexyak zenbaki lehen hirukotea osatzen dute.

## Taldekatzeak
### Zenbaki lehen sexy bikoteak

500 zenbakitik beherako zenbaki lehen sexyak honakoak dira:
    (5,11), (7,13), (11,17), (13,19), (17,23), (23,29), (31,37), (37,43), (41,47), (47,53), (53,59), (61,67), (67,73), (73,79), (83,89), (97,103), (101,107), (103,109), (107,113), (131,137), (151,157), (157,163), (167,173), (173,179), (191,197), (193,199), (223,229), (227,233), (233,239), (251,257), (257,263), (263,269), (271,277), (277,283), (307,313), (311,317), (331,337), (347,353), (353,359), (367,373), (373,379), (383,389), (433,439), (443,449), (457,463), (461,467).
2019ko urrian, ezagitzen zen bikoterik handiena P. Kaiserrek aurkitu zuen, 50.539 digiturekin:
    (520461 × 2$^{55931}$+1) × (98569639289 × (520461 × 2$^{55931}$-1)$^2$-3)-1
    (520461 × 2$^{55931}$+1) × (98569639289 × (520461 × 2$^{55931}$-1)$^2$-3)+5

### Zenbaki lehen sexy hirukoteak

Lehen azaldutako hirukoteak egin daitezke, kondizio zehatzen arabera. 1.000tik beherakoak hauek dira:
    (7,13,19), (17,23,29), (31,37,43), (47,53,59), (67,73,79), (97,103,109), (101,107,113), (151,157,163), (167,173,179), (227,233,239), (257,263,269), (271,277,283), (347,353,359), (367,373,379), (557,563,569), (587,593,599), (607,613,619), (647,653,659), (727,733,739), (941,947,953), (971,977,983).

## Erreferentziak

* ↑ «A023201 - OEIS» oeis.org (Noiz kontsultatua: 2020-07-24).
* ↑ «A046117 - OEIS» oeis.org (Noiz kontsultatua: 2020-07-24).
* ↑ Batalov, S.. Let's find some large sexy prime pair[s. ].

## Kanpo estekak

* Datuak: Q1194842
# Zenbaki kuantiko nagusi

Mekanika kuantikoan, zenbaki kuantiko nagusia (n sinbolizatua) atomo batean elektroi bakoitzari esleitutako lau zenbaki kuantikoetako bat da, elektroi horren egoera deskribatzeko. Haren balioak zenbaki arruntak dira (1etik aurrera), aldagai diskretu bihurtzen dutena.
Zenbaki kuantiko nagusiaz gain, elektroientzako beste ℓ zenbaki kuantikoak azimutal zenbaki kuantikoa, m$_l$ zenbaki kuantiko magnetikoa eta s spinaren zenbaki kuantikoa dira.

## Laburpena eta historia

n handitu ahala, elektroiak ere energia handiagoa du, eta, beraz, nukleoari gutxiago lotuta dago. n altuagoa denean, elektroia nukleotik urrutiago dago, batez beste. n elementuaren balio bakoitzerako n-ren ℓ balio onartzen dira (azimutalak) 0 eta n-1 artean, biak barne; beraz, n elektroi altuenen egoerak ugariagoak dira. Bi spin-egoera kontuan hartuta, n geruza bakoitzak 2n$^2$ elektroi egokitu ditzake.
Ondoren deskribatuko dugun elektroi baten eredu sinplean, elektroi baten energia totala n zenbaki kuantiko nagusiaren alderantzizko funtzio koadratiko negatibo bat da, eta, horren ondorioz, n > 1 bakoitzeko energia-maila endekatuak lortzen dira. Sistema konplexuagoetan, nukleo-elektroi Coulomb indarraz besteko indarrak dituztenak honela banatzen dira: Atomo multielektronikoei dagokienez, zatiketa horren ondorioz, ℓ-k parametrizatutako "azpigeruzak" lortzen dira. n soilik oinarritutako energia-mailen deskribapena pixkanaka desegokia bihurtzen da zenbaki atomikoentzat 5etik aurrera (boroa), eta huts egiten du potasioarentzat (Z = 19) eta Z handiagoen kopuruarentzat.
Zenbaki kuantiko nagusia atomoaren Bohr eredu semiklasikoan erabiltzeko sortu zen lehen aldiz, eta energia-maila desberdinak bereizten ditu. Mekanika kuantiko modernoaren garapenarekin, orbital atomikoen teoria konplexuago batek ordeztu zuen Bohr-en eredu sinplea. Hala ere, teoria modernoak zenbaki kuantiko nagusia eskatzen du oraindik.

## Kanpo estekak

* Datuak: Q867448
# Wikimarketin

Wikimarketina, wikiak erabiliz marka onarpena (brand awareness) handitzeko aurrera eramaten diren teknika eta erabiltzen diren erraminta multzoa da, produktu edo enpresa baten artikuluen eratze edota eguneratzearen bidez. Wikirik erabiliena Wikipedia da. Helburu nagusiak sinesgarritasuna, agerpena, zilegitasuna eta bilatzaileen posizionatze optimizazioa areagotzea dira.

## Kanpo estekak

* Datuak: Q16648035
# Wikinovela.org

Wikinovela hiru idazleren eskutik hasi den wiki ekimen bat da, Deustuko Unibertsitateko Filosofia eta Letren fakultateak sortua. Hiru hizkuntzaz dago egina, gaztelania, euskara eta ingelesa.
Euskarazko wikieleberriak Burdinbidez du izena.

## Kanpo estekak

* (Gaztelaniaz)(Ingelesez) Wikinovelaren webgunea
* Datuak: Q12268966
# Wikilari egoiliar

Wikilari egoiliarra Wikipediako editore bat da, erakunde jakin batean egonaldi bat egiten duena. Egoiliarrak jasotzen dituzten erakundeak kultura eta ondarearen alorrekoak izan ohi dira, bereziki, galeriak, liburutegiak, artxibategia eta museoak (Wikipediako dokumentazioan, GLAM akronimoaz ezagunak). Egoiliarraren zereginak hauek izan ohi dira: erakundearekin zerikusia duten artikuluak Wikipedian sortzea eta aberastea; erakundearen edukia lizentzia askean jar dadin laguntzea eta bultzatzea; eta erakundearen eta Wikipedia komunitatearen arteko harremanak garatzea. Egoiliarrak oro har lagundu ohi du, era berean, Wikipediarekin zerikusia duten GLAM erakundearen eta publiko orokorraren arteko jarduerak koordinatzen.
Hainbat erakundek jaso dituzte wikilari egoiliarrak, haietako batzuk aski ezagunak, esaterako, Britaniar Museoa eta Britaniar Liburutegia, eta baita erakunde txikiagoak ere, adibidez, Erresuma Batuko Derby Museum and Art Gallery eta The New Art Gallery Walsall; Frantzian, Versaillesko jauregia; Katalunian Picasso Museoa; AEBetan, Smithsonian Institution, Gerald R. Ford Presidential Library, National Archives and Records Administration, Norvegiako Liburutegi Nazionala, eta Suitzako Artxibategi Federala.

## Historia

Lehen wikilari egoiliarra Liam Wyatt izan zen eta 2010ean bost astez Britaniar museoan aritu zen. Ikusi zuen Wikipediak bazuela beharra museoekin lankidetzak sendotzeko informazio ahalik eta zehatzena eta eguneratuena sortzeko: «Lan bera egiten dugu arrazoi berengatik, jende berarentzat, medio berdinean. Lan egin dezagun elkarrekin!». Bigarren egoiliarra Lori Phillips wikilaria izan zen Children's Museum of Indianapolis museoan, 2010ean ere. Hirugarrena Benoît Evellin izan zen eta sei hilabete eman zituen Versailleseko jauregian. Bartzelonako Picasso Museoa eta Ingalaterrako Derby Museum and Art Gallery izan ziren ideia hau bereganatu zuten hurrengoak.

## Erreferentziak

* ↑ National Library of Scotland seeks Wikipedian in residence Bristol Wireless 2013/4/18, Woods, Steve (Ingelesez)
* ↑ (Ingelesez) «Venerable British Museum Enlists in the Wikipedia Revolution», Cohen Noam, New York Times, 2010-06-05.
* ↑ (Ingelesez) «Warming Up to the Culture of Wikipedia», Cohen, Noam, New York Times, 2014-03-19.
* ↑ (Ingelesez) Museum Hires «First Wikipedian-in-Residence», Insideindianabusiness.com, 2011-08-19.
* ↑ (Ingelesez) GLAM Versailles jauregia proiektuko orria
* ↑ (Ingelesez) GLAM Museu Picasso proiektuko orria
* ↑ (Ingelesez) GLAM Derby proiektuko orria

## Kanpo estekak

* Ikusi Outreach wikin Wikilari egoiliar artikulua
* Datuak: Q3809586
* Multimedia: Wikipedians-in-Residence / Q3809586
* Koordinazioa: Wikimedian in residence
# Wikimedia Commons

Wikimedia Commons (Commons edo Wikicommons izenekin ere ezaguna dena) irudi, soinu eta multimedia fitxategi askeak biltzeko gunea da. Wikipedia bezalaxe, Wikimedia fundazioaren proiektu bat da eta beste proiektu guztietan erabil daitezkeen baliabideak gordetzeko balio du.
Orrialdeen aldaketa anonimoak onartzen badira ere, bertara irudiak igotzeko nahitaezkoa da izena ematea. Irakur itzazu Commonsera irudiak igotzeko eman behar diren lehen pausoak.

## Politikak

Wikimedia Commonsek ez ditu fair use lizentziapean igotako irudirik onartzen, ezta askeak ez diren lizentziak onartu ere.

## Lizentziak

Hauek dira Wikimedia Commons gunean edukiak argitaratzeko hautatu behar diren lizentziak; (hauetariko lizentzia bat hautatu behar da, ezinbestean):
   * Creative Commons Atribuzioa PartekatuBerdin 4.0
   * Creative Commons Atribuzioa PartekatuBerdin 3.0
   * Creative Commons Atribuzioa PartekatuBerdin 2.5
   * Creative Commons Atribuzioa 4.0
   * Creative Commons Atribuzioa 3.0
   * Creative Commons Atribuzioa 2.5
   * Creative Commons CC0 Waiver (= Jabari Publikoa).
   * Public Domain, hau da, Jabari Publikoa.

## Ikus, gainera

* Wikipedia:Irudien erabilerari buruzko politikak
* Laguntza:Irudiak nola igo
* Creative Commons (bertan ikus daitezke Wikimedia Commonsekin bateragarriak diren Creative Commons lizentziak)

## Kanpo estekak

* Wikimedia Commons
* (Ingelesez) Wikimedia Commonseko irudiak bilatzeko Mayflower izeneko bilatzailea
* Datuak: Q565
* Multimedia: Wikimedia Commons / Q565
* Koordinazioa: Wikimedia Commons
# Wikilari

Wikilaria Wikipediako editore bat da. Wikipedian euskaraz idazten duten kideek asmatutako neologismo honekin Euskal Wikipedian edo haren inguruko proiektuetan (wikimedian) lan egiten duten kideei deritze.

## Wikilari egoiliar

Aurrekoari lotuta wikilari egoiliarra wikipediako editore bat da, erakunde jakin batean egonaldi bat egiten duena. Egoiliarrak jasotzen dituzten erakundeak kultura eta ondarearen alorrekoak izan ohi dira, bereziki, galeriak, liburutegiak, artxibategiak eta museoak.

## Erreferentziak

* ↑ https://www.kulturklik.euskadi.eus/evento/2017120414500045/wikilari-izan-nahi-/kulturklik/es/z12-detalle/es/
* ↑ https://www.amarauna.euskadi.eus/es/recursos/tag/wikilaria?rdf:type=Recurso
* ↑ https://www.ehu.eus/eu/web/informatika-fakultatea/wikipedia
* ↑ https://web.archive.org/web/20220629055630/http://www.azkuefundazioarenegunkaria.eus/euskal-wikipedia-elikatuz/
* ↑ https://www.saregune.net/es/asi-han-sido-las-wikikedadas/
* ↑ https://www.diariovasco.com/culturas/bibliotecas-donostiarras-quieren-20171128001235-ntvo.html

## Ikus, gainera

* Wikilari egoiliarra.
* Wikipedia:Lankideak.
* WikiEmakumeok

## Kanpo estekak

* Datuak: Q876040
* Multimedia: Wikipedia community / Q876040
# Wikimedia Incubator

Wikimedia Incubator Wikimedia Fundazioaren wiki bat da. Probak egiteko, proiektu berriak aurrera ateratzeko eta dagoeneko sortuak dauden proiektuak hizkuntza berrietara itzultzeko erabiltzen da Incubator.

## Kanpo estekak

* Wikimedia Incubator
* Datuak: Q846672
* Multimedia: Wikimedia Incubator / Q846672
* Koordinazioa: Wikimedia Incubator
# Wikimania

Wikimania nazioarteko kongresua da, Wikimedia Fundazioak kudeatzen dituen wikietan ekarpenak egiten dituzten erabiltzaileek parte hartzen dutena. Bertako aurkezpenen nondik-norakoek Wikimedia Fundazioaren proiektuak, beste wiki batzuk, kode irekiko softwarea, ezagutza eta eduki libreak, eta hainbat faktore sozial eta tekniko hartzen dituzte barne, besteak beste.

## Erreferentziak

* ↑ Wikimania 2005. wikimedia.org
* ↑ m:Wikimania#Wikimania 2009 Wikimedia.org
* ↑ Parte hartzaileak - Wikimania 2010. wikimedia.org.
* ↑ Annual Report for Fiscal Year 2011–12 http://wikimediadc.org/wiki/Annual_report_(2011%E2%80%932012) WikimediaDC
* ↑ Wikimania 2014
* ↑ (Italieraz) «Il bilancio di Wikimania a Esino: Oltre 1200 presenze, di 70 nazioni» La Provincia di Lecco 2016-6-27 (Noiz kontsultatua: 2016-6-28).
* ↑ (Ingelesez) «2023:Evaluation - Wikimania» wikimania.wikimedia.org (Noiz kontsultatua: 2024-08-14).

## Kanpo estekak

* Datuak: Q483279
* Multimedia: Wikimania / Q483279
* Koordinazioa: Wikimania
# Zumarragako udaletxea

Zumarragako udaletxea Gipuzkoako Urola Garaia eskualdeko Zumarraga udalerriko udalaren egoitza da.

## Iruditegia

* Armarria.
* Eraikina.

## Kanpo estekak

* Zumarragako Udalaren webgunea (Gaztelaniaz)
* Datuak: Q12269492
* Multimedia: Town hall of Zumarraga / Q12269492
# Zumarragako Ospitalea

Zumarragako Ospitalea Gipuzkoako eskualde-erietxea da, Urola Garaia, Urola Erdia eta Goierriko biztanleak artatzen dituena.
Zumarragako herrian dago kokatuta. Jose Antonio Agote traumatologo ospetuak izan zen ospitale hau sortzeko sustatzaile handienetako bat.

## Historia

1984an inauguratu zuten.

## Erreferentziak

* ↑ (Gaztelaniaz) Jaca Arrizabalaga, Iñigo. (2014). «Al Colegio de Médicos de Gipuzkoa» naiz: cartaseskutitzak (Noiz kontsultatua: 2018-10-26).

## Ikus, gainera

* Euskal Herriko ospitaleak

## Kanpo estekak

* (Gaztelaniaz) Zumarragako Ospitalearen webgunea
* Datuak: Q17634320
# Zumarragako geltokia

Zumarraga Euskal Herriko Gipuzkoako tren eta autobus geltoki bat da, Zumarraga udalerrian kokatuta dagoena.
Geltokia 1864ko abuztuaren 20an ireki zen.

## Egoera

Geltokia honako burdinbide hauen ibilbidearen zati da:
* Madril — Hendaia: 565,480 kilometro-puntua

## Historia

Geltokia 1864ko abuztuaren 20an inauguratu zen Olazti - Beasain tartea martxan jarri zenean Madril—Hendaia burdinbidea erradialean.
Hasierako ustiapena Norteko Konpainiaren esku geratu zen, bere titulartasuna mantendu zuen 1941ean nazionalizatu eta sortu berria zen RENFEn integratu zuten arte.
2004ko abenduaren 31tik Renfe Operadorak linea ustiatzen du, Adif trenbide-instalazioen titularra den bitartean.

## Geltokia

Zumarragak bidaiarientzako eraikin garrantzitsu bat du, hiru solairukoa eta bi isurkiko tontorrean dagoen teilatu zabala, inguruko arkitektura tradizionalaren estiloari jarraitzen diona. Sarrera nagusia harrizko zutabe batzuek apaintzen dute. Geltokiak bi bide nagusi (1. eta 2. bideak) eta hiru deribatu ditu (4., 6. eta 8. bideak). 1., 2. eta 4. bideek nasarako sarbidea dute. Gainera, sei bide hil ditu. 5ak eta 7ak alboko nasarako sarbidea dute; ez, ordea, 7b, 9, 11 eta 13ak, guztiak eremu berean bilduta eta salgaiak kargatzeko eta deskargatzeko erabili ohi direnak.

## Zerbitzuak
### Distantzia luzea

Renfe Operadora
 Zerbitzua  Hasiera  Ibilbidea  Amaiera ⁠
Alvia Bartzelona SantsCamp de Tarragona • Lleida–Pirineus • Zaragoza–Delicias • Tutera • Castejon • Tafalla • Iruña • Altsasu • Zumarraga • DonostiaIrun :

### Distantzia ertaina

Renfe Operadora
 Zerbitzua  Hasiera  Ibilbidea  Amaiera ⁠
25Miranda EbroManzanos • Argantzon • Langraiz • Gasteiz • Estibalitz–Oreitia • Dulantzi • Agurain • Araia • Altsasu • Legazpi • Zumarraga • Beasain • Ordizia • Tolosa • Donostia • Pasaia • Lezo–ErrenteriaIrun :

### Aldiriko tren

| Zerbitzua | Hasiera | Ibilbidea | Amaiera ⁠ |
| C-1 | Irun | Irungo Bentak • Lezo–Errenteria • Pasaia • Herrera • Intxaurrondo • Ategorrieta • Gros • Donostia • Loiola • Martutene • Hernani • Hernani–Erdia • Urnieta • Andoain • Andoain–Erdia • Billabona–Zizurkil • Anoeta • Tolosa–Erdia • Tolosa • Alegia • Ikaztegieta • Legorreta • Itsasondo • Ordizia • Beasain • Ormaiztegi • Zumarraga • Legazpi | Brinkola |

## Etorkizuna

Euskal-Y-ren irekierarekin, geltoki hau aldirietako eta merkantzietako trafikoari bakarrik eskainiko zaio.

## Erreferentziak

* ↑ EuroFerroviarios. «Zumarraga (geltokia)» www.euroferroviarios.net (Noiz kontsultatua: 2020-06-13).
* ↑ https://web.archive.org/web/20160702083546/http://www.spanishrailway.com/2012/02/20/caminos-de-hierro-del-norte-de-espana/

## Ikus, gainera

* Administrador de Infraestructuras Ferroviarias
* Renfe Operadora

## Kanpo estekak

* ADIF enpresako web gunea
* RENFE enpresako web gunea
* Datuak: Q8842460
* Multimedia: Zumarraga train station / Q8842460
| | Legazpi | Gasteiz | Gabiria | |
| Madril–Chamartin | | | | Hendaia |
# Zumarragako sekuoia erraldoia

Zumarragako sekuoia erraldoia, Gipuzkoako Zumarraga udalerrian dagoen amerikar sekuoia bat da. Zumarragako udaletxearen atzealdeko lorategian dago, Urola ibaiaren bazterrean.
XIX. mendearen erdialdera, Jose Antonio Alderdi indianoak landatu zuen, garai hartan Jose Antonio eta Ignacio Maria Alberdi anaien jabetzako lursailean. 1980ko hamarkadan lursaila udal jabetzakoa izatera igaro zen.
# Zumarreko Andre Mariaren eliza

Zumarreko Andre Mariaren eliza Ebroko Erriberako Azagra udalerrian kokatutako XVII. mendeko kristiau basilika bat da. Barroko estiloa ditu.

## Eraikina

1680. urtean Domingo Gutierrez Azagrakoa eta Andres Martinez San Adriango bizilaguna eraikitzen ari ziren adreiluzko eraikin barrokoa da. Sei urte geroago, Pedro Alfarok sakristia eraiki zuen. Erretaula nagusiak, XVIII. mendearen bigarren erdiko errokoko estilokoak, Zumarreko Ama Birjinaren irudi bat eta Andra Mariaren tipologiari jarraitzen dion XIV. mendeko tailu gotiko bat babesten ditu.

## Erreferentziak

* Nafarroako Entziklopedia Handia | AZAGRA. (Noiz kontsultatua: 2021-09-07).

## Ikus, gainera

* Azagra
* Ebroko Erribera
* Erriberagoiena

## Kanpo estekak

* Datuak: Q112862024
# Vimianzo

Vimianzo Galiziako A Coruñako probintzian dagoen udalerria da. Terra de Soneirako eskualdean kokatzen da. Zas, Dumbría, Muxía, Camariñas eta Laxe udalerriekin mugatzen du. 2007ko udal-erroldaren arabera 8.364 pertsonako biztanleria zuen (2006an 8.402, 2005an 8.466, 2006an 8.517, 2003an 8.653).
Bertako herritarrei galizieraz vimiancés deitzen zaie, euskaraz berriz vimianzotar. Galiziera hiztunen kopurua %99,49koa da.

## Parrokiak

Udalerria hamalau parrokietan banatzen da (2006ko errolda):
| Parrokia | Santu Zaindaria | Biztanleak |
| Vimianzo | San Vicente | 1.971 |
| Baíñas | Santo Antoíño | 868 |
| Carantoña | San Martiño | 725 |
| Carnés | San Cristovo | 724 |
| Salto | Santa María | 616 |
| Cereixo | Santiago | 610 |
| Calo | San Xoán | 506 |
| Bamiro | San Amedio | 449 |
| Treos | San Miguel | 444 |
| Cambeda | San Juan | 427 |
| Serramo | San Sebastián | 344 |
| Castrelo | San Martiño | 290 |
| Berdoias | San Pedro | 288 |
| Tines | Santa Eulalia | 213 |

## Herritar ezagunak

* Martiño Rivas López, aktorea (1985an jaioa)

## Iruditegia

* Vimianzoko Gaztelua
* Freáneko Trikuharria
* Mosquetíneko Burdinola

## Kanpo estekak

* Vimianzoko Udalaren Webgune Ofiziala
* Datuak: Q1616162
* Multimedia: Vimianzo / Q1616162
# Vimeo

Vimeo bideoak ardatz dituen Interneteko sare soziala da, InterActiveCorp (IAC) konpainiak 2004ko azaroan argitara atera zuena. Bideoak igo, elkarbanatu zein ikusteko aukera ematen du, erabiltzaile bakoitzak bideoak iruzkindu ditzakeelarik. Erabiltzaileak aldez aurretik erregistratu behar dira bideoak igotzeko, euren profila sortu, avatarrak sortzeko, iruzkintzeko zein gustuko bideoen zerrendak egiteko.
Vimeok ez ditu telebistako iragarkiak onartzen, ezta bideo-jokoen frogaldiak, pornografia edo bere arauen arabera eduki komertziala den edozer ere, nahiz eta egileak edota erabiltzaileak era independientean sortua izan. Hala ere, hasiera batean artista batzuentzako «irudi hornitzaile» bezala ezagutua zen, bideoen bereizmen-kalitate altua zela eta. 2007ko urritik aurrera, bereizmen handiko bideoak igotzea ere posible da.

## Kanpo estekak

* Datuak: Q156376
* Multimedia: Vimeo / Q156376
# Vimercate

Vimercate Italiako udalerri bat da. Monta eta Brianzako probintzian kokatuta dago, Lombardia eskualdean. 25.876 biztanle ditu, 20,72 kilometro koadroko azaleran banatuta.

## Mugakideak

Vimercatek honako udalerri hauekin egiten du muga:
Agrate Brianza Arcore Bellusco Bernareggio Carnate Concorezzo Ornago Sulbiate Usmate Velate Burago di Molgora

## Kanpo estekak

* Datuak: Q187696
* Multimedia: Vimercate / Q187696
# Vimana (arkitektura)

Vimanam edo Vimana dorre piramidal mailakatu baten forma duen eraikin bat da, oinplano laukikoa, tenplu hinduista bateko «sancta sanctorum»a edo espazio nagusiaren sabai funtzioa duena du. Hegoaldeko Indiako arkitektura drabidikoan ohikoak dira, eta bere itxura Ipar Indiako sikhara egituraren antzekoa da. antzekoa da, eta vimanamen formetarako eredu gisa balioko zuten. Oro har, vimanak eta gopuram dorreak dira Indiako hegoaldeko tenpluetako egitura ikusgarrienak.
Hedaduraz, izaera sakroa duten Indiako jauregi inperialei deitzen zaie vimana halaber.

## Irudi-galeria

* Gangaikondacholapuram tenpluko vimana
* Mahabalipurameko Ibaiertzeko Tenpluko Vimana
* Airavatesvarako tenpluko vimana, Darasuramen
* Kailasanathar tenpluan, Kanchipuram.

## Kanpo estekak

* Artikulu hau, osorik edo zatiren batean, gaztelaniazko Wikipediako «Vímana (arquitectura)» artikulutik itzuli da; zehazki, 2020-11-21eko bertsio honetatik. Izan ere, artikulu horretan aritu diren wikilariek GFDL edo CC-BY-SA 3.0 lizentziekin argitaratu dute beren lana.
* Datuak: Q3559335
* Multimedia: Vimanas (architecture) / Q3559335
# Vimbodí i Poblet

Vimbodí i Poblet Kataluniako udalerria da, Conca de Barberà eskualdean eta Tarragonako probintzian kokatua. 1.077 biztanle zituen 2009ko urtarrilaren 1eko erroldaren arabera. 66.08 km²-ko azalera du.
2006. urterarte herria Vimbodí bakarrik deitzen den. Urte horretatik aurrera Poblet herrixkak duen erakarpen turistikoa erabali nahi izan zuten eta bi izenak jarri zizkioten udalerriari.

## Demografia

Biztanleriaren bilakaera :
| 1900 | 1910 | 1920 | 1930 | 1940 | 1950 | 1960 | 1970 | 1981 | 1991 | 2001 | 2009 |
| 1.774 | 1.776 | 1.701 | 1.625 | 1.467 | 1.454 | 1.291 | 1.259 | 1.204 | 1.095 | 1.026 | 1.077 |

## Ikus, gainera

* Tarragonako udalerrien zerrenda

## Kanpo estekak

* (Katalanez) Vimbodí i Pobleteko Udal webgunea
* Datuak: Q776730
* Multimedia: Vimbodí i Poblet / Q776730